钦定古今图书集成/明伦汇编/交谊典/第001卷 > 《礼记》 > 《少仪》
## 钦定古今图书集成/明伦汇编/交谊典/第001卷 > 《礼记》 > 《少仪》

闻始见君子者，辞曰：“某固愿闻名于将命者。”

〈注〉君子、卿大夫若有异德者，固如故也。将，犹奉也。即君子之门，而云“愿以名闻于奉命”者，谦远之也。〈疏〉此论“见《君子》”之法。

不得阶主。

〈注〉言宾之辞，不得指斥主人。

敌者曰：“某固愿见。”

〈注〉敌，当也。“愿见”，愿见于将命者，谦也

又

尊长于己逾等，不敢问其年。

〈注〉“逾等”，父兄党也。问年则己恭，孙之心不全。〈陈注〉不敢问年，嫌若序齿也。

《燕见》不将命。

〈注〉“自不用主宾之命”来，则若子弟然。

遇于道，见则面。

〈注〉“可以隐”则隐，不敢烦动也

不请所之。

〈注〉尊长所之或卑亵，

丧，俟事，不犆吊。〈犆音特〉

〈注〉事、朝夕哭时。〈陈注〉若于尊者之丧，则待主人哭之时而往，不非时特吊。

《侍坐弗使》，不执琴瑟，不画地，手无容不翣也。

〈注〉端悫，所以为敬也。尊长或使弹琴瑟，则为之可。〈陈注〉时虽暑热，不得挥扇。

寝则坐而将命。

〈陈注〉当尊者寝卧之时而传命，必跪而言之，不可直立以临之也。

侍射则约矢。

〈注〉不敢与之拾取也。

侍投则拥矢。

〈注〉不敢释于地也。

胜则洗而以请客，亦如之，不角不擢马。

〈注〉洗爵请行觞，不敢直饮之。客射，若投壶不胜，主人亦洗而请之。角，谓觥，罚爵也。于尊长与客，如献酬之爵。〈疏〉此一节，论“卑幼奉侍于尊长”诸杂之仪。〈陈注〉《擢》进而取之也。“马”者，投壶之胜筹。

又

请见不请退。

〈注〉“去止”不敢自由。

侍坐于君子，君子欠伸运笏，泽剑首，还屦，问日之蚤
莫，虽请退可也。

〈注〉以此皆解倦之状。〈疏〉此明侍坐法也。

又

不窥密，不旁狎，不道旧故，不戏色。

〈疏〉此一节明“在于僚类当自矜持”之事。〈陈注〉“窥觇”隐密之处，论说故旧之非，非重厚者所为也。应氏曰：“旁狎非必正为玩狎，旁近循习而流于狎也。戏色非必见诸笑言，外貌斯须不敬，则色不庄矣。”